Vašington prešao "crvenu" obaveštajnu liniju?
List “Vašington post” pre neki dan je objavio članak u kojem je izražena zabrinutost da je predsednik SAD, Donald Tramp možda prekoračio liniju tokom susreta sa ruskim ministrom inostranih poslova Sergejom Lavrovom i ruskim ambasadorom u SAD. Sergejom Kislijakom.
Američki obaveštajni izveštaji su podeljeni u dva dela, deli ih takozvana linija razdvajanja. Ispod linije su manje osetljive informacije, koju mogu da se dele sa odabranim stranama, uključujući strane partnere. Informacije iznad te linije su isuviše poverljive i ne mogu da se dele. Prema detaljima koje su anonimni obaveštajni izvori pružili Vašington postu, predsednik Tramp je sa ruskom stranom razgovarao o elementima terorističke zavere u vezi sa potencijalnom merom zabrane putničkih leptopa na letovima između Evrope i Sjedinjenih Američkih Država. Ta vrsta obaveštajnih podataka nije zabranjena za razmenu sa stranim partnerima. Međutim, prema pisanju Posta, predsednik Tramp je navodno otkrio i ime grada na teritoriji fundamentalističke grupe Islamska država gde je agent neimenovanog američkog obaveštajnog partnera, otkrio pomenutu pretnju, što bi moglo da predstavlja strogo poverljivu informaciju, kojom se otkriva metod rada i izvor obaveštajnih podataka. Bela kuća demantuje navode Posta. Fred Barton, ekspert STRAFOR-a globalne firme za geostrategiju, smatra da su nagađanja oko toga šta je predsednik zaista rekao još u fazi ranih spekulacija. Važno je utvrditi ko je kriv, a ko prav u kontroverzi između Bele kuće i Posta, ali je isto tako bitno utvrditi tačan izvor procurelih informacija u Postu, nastavlja on. A kandidata ima dosta: Barton ne veruje da su učesnici razgovora u Beloj kući izvor curenja: Nije neobično da se na takvim razgovorima partnerima pružaju opširnije informacije, dodaje Barton. Spremnost visokih bivših i sadašnjih obaveštajnih zvaničnika da dostavljaju i najpoverljivije informacije medijima, u nameri da oslabe poziciju predsednika Trampa, nosi ozbiljne posledice, smatra Barton. On i drugi eksperti upozoravaju da je najnovija kontroverza sa ruskom delegacijom, podstaknuta izveštajem Vašington posta, već dovela do značajnih poremećaja. Islamska država je doznala da u svojim redovima imaju sabotera. Američki saveznici brinu da njihovi poverljivi podaci mogu da iscure u medije. Šanse da nova američka administracija donekle stabilizuje odnose sa Rusijom izgleda da su uglavnom propale.